CELEX: 32019R1867
Language: da
Date: 2019-08-28 00:00:00
Title: Kommissionens delegerede forordning (EU) 2019/1867 af 28. august 2019 om supplerende regler til Europa-Parlamentets og Rådets forordning (EU) nr. 1303/2013 for så vidt angår fastsættelse af en fast takst for finansiering

8.11.2019   
               
               
                  DA
               
               
                  Den Europæiske Unions Tidende
               
               
                  L 289/6
               
            
         KOMMISSIONENS DELEGEREDE FORORDNING (EU) 2019/1867
         af 28. august 2019
         om supplerende regler til Europa-Parlamentets og Rådets forordning (EU) nr. 1303/2013 for så vidt angår fastsættelse af en fast takst for finansiering
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (1), særlig artikel 67, stk. 5a, og
         ud fra følgende betragtninger:
         
                     (1)
                  
                  
                     Med henblik på at forenkle anvendelsen af finansiering fra Den Europæiske Fond for Regionaludvikling (EFRU), Den Europæiske Socialfond (ESF), Samhørighedsfonden, Den Europæiske Landbrugsfond for Udvikling af Landdistrikterne (ELFUL) og Den Europæiske Hav- og Fiskerifond (EHFF) samt at nedbringe både den administrative byrde og risikoen for fejl, bør der fastsættes en fast takst for refusion af udgifter til en eller flere modtagere af operationer, der er støttet under teknisk bistand, uden at det er nødvendigt at begrunde taksten. Dette omfatter tilfælde, hvor forvaltningsmyndigheden eller betalingsorganet eller et andet organ gennemfører tekniske bistandsoperationer.
                  
               
                     (2)
                  
                  
                     Niveauet for den faste takst er baseret på lofterne og den faktiske tildeling til teknisk bistand i programmer, samt oplysninger om udnyttelsesgrad fra tidligere programmeringsperioder. Anvendelsen af metoden med fast takst har ingen indvirkning på den finansielle tildeling til teknisk bistand i de vedtagne programmer. Den kan også anvendes i programmer, der støttes af mere end én fond, hvis prioriteten vedrørende teknisk bistand modtager støtte fra en anden fond end den, der yder støtte til andre prioriteter end teknisk bistand i samme program.
                  
               
                     (3)
                  
                  
                     For at lette den økonomiske forvaltning inden for de eksisterende programmeringsordninger, bør det præciseres for EFRU, ESF, Samhørighedsfonden, samt for EHFF, at grundlaget for anvendelsen af taksten er de støtteberettigede udgifter under andre prioritetsakser end prioritetsaksen for teknisk bistand i det program, hvori denne refusionsmetode med fast takst anvendes. Derfor anvendes denne faste takst ikke i forbindelse med et program, som udelukkende omfatter teknisk bistand. Endvidere gælder der for de førnævnte fonde ingen krav om ændring af programmet i tilfælde, hvor refusionsmetoden med fast takst anvendes.
                  
               
                     (4)
                  
                  
                     Det er nødvendigt at præcisere, at grundlaget for anvendelsen af den faste takst er de støtteberettigede udgifter, for hvilke forvaltningsmyndigheden eller det relevante kontrolorgan har gennemført forvaltningsverificeringer, eller i ELFUL's tilfælde, de relevante administrative kontroller.
                  
               
                     (5)
                  
                  
                     For at undgå risikoen for dobbeltfinansiering, når medlemsstaterne gør brug af denne mulighed, bør finansiering efter en fast takst kun anvendes til udgifter, der har været underlagt forvaltningsverificering efter denne forordnings ikrafttræden og indtil støtteberettigelsesperiodens ophør. Af samme årsag bør finansieringen efter fast takst for ELFUL kun finde anvendelse på udgifter, der har været underlagt administrativ kontrol fra begyndelsen af regnskabsåret for landbrug, jf. artikel 39, i Europa-Parlamentets og Rådets forordning (EU) nr. 1306/2013 (2), der begynder den 16. oktober 2019 eller fra et efterfølgende landbrugsregnskabsår og derefter indtil støtteberettigelsesperiodens ophør. Med henblik på at sikre forsvarlig økonomisk forvaltning, skal medlemsstaterne sikre, at de beløb, der refunderes i form af finansiering efter fast takst beregnes på grundlag af udgifterne til projekter med ikke-teknisk bistand, der er lovlige og formelt rigtige.
                  
               
                     (6)
                  
                  
                     Finansieringsmekanismen med fast takst kan kun anvendes i regnskabsår, som på datoen for denne forordnings ikrafttræden ikke er afsluttet. For at muliggøre kontrol, i henhold til artikel 9 og artikel 47 i forordning (EU) nr. 1306/2013, af grundlaget for beregning af finansieringen efter fast takst, må finansieringsmekanismen med fast takst, i forbindelse med ELFUL, kun anvendes til udgifter fra begyndelsen af det landbrugsregnskabsår, der begynder den 16. oktober 2019, eller fra et efterfølgende landbrugsregnskabsår.
                  
               
                     (7)
                  
                  
                     Med henblik på hurtig anvendelse af foranstaltningerne i denne forordning, for at gøre brug heraf tidligt nok i det indeværende regnskabsår, og for ELFUL's vedkommende i det regnskabsår for landbruget, der begynder den 16. oktober 2019, bør denne forordning træde i kraft dagen efter offentliggørelsen i Den Europæiske Unions Tidende —
                  
               VEDTAGET DENNE FORORDNING:
         
            Artikel 1
            Genstand
            
               1.   Ved denne forordning fastsættes finansiering efter fast takst for forvaltningsmyndighedens refusion af udgifter til operationer, der er finansieret under prioritetsaksen vedrørende teknisk bistand på medlemsstaters initiativ til en eller flere støttemodtagere under et program
            
            
               2.   I ELFUL's tilfælde fastsættes der ved denne forordning en finansiering efter fast takst til refusion for betalingsorganet eller et andet organ, jf. artikel 7, stk. 1, i forordning (EU) nr. 1306/2013, af udgifter til tekniske bistandsoperationer på medlemsstaters initiativ til en eller flere støttemodtagere under et program. Hvis et betalingsorgan eller et andet organ indgår direkte i tekniske bistandsoperationer, kan refusionen af udgifterne til disse operationer også fastsættes på baggrund af denne finansiering efter fast takst.
            
         
         
            Artikel 2
            Finansiering efter fast takst
            
               1.   Det samlede beløb, der skal refunderes for operationer, der er finansieret under prioritetsaksen vedrørende teknisk bistand i et program, kan beregnes som en fast takst af udgifterne til operationer under andre af programmets prioritetsakser, end den der vedrører teknisk bistand. I ELFUL's tilfælde kan den tekniske bistand beregnes som en fast takst af udgifterne til operationer under foranstaltningerne til udvikling af landdistrikterne, som omhandlet i afsnit III, kapitel I, i Europa-Parlamentets og Rådets forordning (EU) nr. 1305/2013 (3).
            
            
               2.   Den faste takst er fastsat til 4 % for programmer, der støttes af EFRU, ESF, Samhørighedsfonden eller ELFUL, og til 6 % for programmer, der støttes af EHFF. Den faste takst er fastsat til 6 % for programmer, der støttes af EFRU under målet om europæisk territorialt samarbejde. Det beregnede beløb kan refunderes til en enkelt støttemodtager eller deles til refusion af flere støttemodtagere.
            
            
               3.   Kun udgifter, der er blevet underkastet forvaltningsverificeringer i henhold til artikel 125, stk. 4, litra a), i forordning (EU) nr. 1303/2013 efter denne forordnings ikrafttræden, kan medtages i grundlaget for beregningen af den faste takst fra regnskabsåret, der begynder den 1. juli 2019 eller fra et efterfølgende regnskabsår. I ELFUL's tilfælde er det kun udgifter, der er blevet underkastet administrativ kontrol i henhold til artikel 59 i forordning (EU) nr. 1306/2013 fra det landbrugsregnskabsår, som begynder den 16. oktober 2019 eller fra et efterfølgende landbrugsregnskabsår, som kan medtages i beregningsgrundlaget for den faste takst.
            
            
               4.   Hvor der gøres brug af denne finansiering efter fast takst, anvendes den udelukkende indtil udløbet af den støtteberettigede periode for refusion af udgifter til teknisk bistand og, hvad angår ELFUL, i hele det relevante landbrugsregnskabsår.
            
         
         
            Artikel 3
            Ikrafttræden
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 28. august 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 347 af 20.12.2013, s. 320.
         
            (2)  Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (EUT L 347 af 20.12.2013, s. 549).
         
            (3)  Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005 (EUT L 347 af 20.12.2013, s. 487).